Swer nimt schoner frowen
Swer nimt schoner frowen·
durch ir wunne war·
der get dar·
gerne swa er si sehen mag·
wan das suͤsse schowen
in sin herze gat·
sůsse inpfat
es doch senlichen slag·
swenne er ir wunnen inret sich·
die so loslich sint vnd so wiblich gimeit·
dú suͤssekeit·
ǒch dike wundet mich·

ER wirt wilder sinne·
der wol kan enzstan
wie wunnesan
doch schone frowen sint·
vnd wirt wol der minne·
wan manig frowe gůt·
zartlich tůt·
alsam ein zartes kint·
wan si sint so zartlich gestalt·
so minnenkliche mir bihagt ir wunne bas·
danne alles das·
zer welte wunne ist gezalt·

Swa mannes herze minnen
gert an selker stat·
dar er hat·
heinliche wol manig stunt·
der mag lieb gewinnen·
heinliche tůt vil·
ob er wil·
ald im vf minne ist kunt·
swanne er ist siner frowen bi·
so klegt er ir sin not senlich als er sol·
der mag wol
sender not werden fri·

Den sin herze twingit·
das er minne ein wib·
der sin lib·
můs stete froͤmde sin·
in not es in bringit·
anders wirt im nicht·
sam geschicht·
mir gegen der frowen min·
wenne solte erbarmen si min not·
vnd ich ir nicht klagen mag sende vngimach·
ach vnd ach·
des sint min froͤide tot·

ICh enmag getrúwen·
leider des nicht ir
das si mir·
noch gúnne heiles vunt·
doch wil mich nit rúwen·
dc ich diente ir ie·
swie mir nie·
kein trost wart von ir kunt·
wan si ist ein frowe valsches fri·
wol gistalt vil schone vnd da bi minnenklich·
ach solde ich·
ich ir tǒgen wesen bi·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse